**Megtérés, imádság és életszentség nélkül nem jöhet létre az egység**

***Ferenc pápa fogadta a négynapos ökumenikus konferencia résztvevőit, amely a Megszentelt Élet Évének kiemelt programjaként szervezett a Megszentelt Élet Intézményei és Apostoli Élet Társaságai Kongregációja A megszentelt élet a keresztény hagyományok tükrében címmel***

*Bíboros urak!
Kedves testvérek!*

Szívélyes üdvözlöm Braz de Aviz bíborost és megköszönöm szavait, amelyeket mindnyájatok nevében intézett hozzám. Örömmel tölt el ez a kezdeményezés, amely összegyűjtötte a különböző Egyházak és egyházi közösségek szerzeteseit, akiket szívemből köszöntök. Különösen is jelentőssé teszi a találkozótokat, hogy arra a keresztények egységéért tartott imahéten került sor; minden évben emlékeztet ez a hét arra, hogy a lelki ökumenizmus az „ökumenikus mozgalom lelke”, ahogyan ezt az [Unitatis redintegratio](http://uj.katolikus.hu/konyvtar.php?h=5) kezdetű zsinati dekrétum is kiemeli, amelynek nemrég ünnepeltük ötvenedik évfordulóját.

Szeretnék veletek megosztani néhány gondolatot a megszentelt élet jelentőségéről a keresztények egységét illetően.

Minden keresztény újbóli egységének létrehozására való törekvés magától értetődően minden egyházban jelen van mind a hívek, mind a pásztorok részéről (vö. *ua.* 5). A szerzetesi élet, mely Krisztus akaratából és az osztatlan Egyház közös hagyományából ered, kétségtelenül *sajátos hivatást tölt be ezen egység előmozdításában*.

Nem véletlen talán az sem, hogy számtalan megszentelt életet élő férfi és nő az ökumenizmus úttörője. Ma is több szerzetesi közösség szenteli magát állhatatosan ennek az ügynek, amelyek kiemelt helyszínei a különböző hagyományú keresztények közötti találkozásnak. Itt, szeretném megemlíteni az ökumenikus közösségeket, mint a taizéi és a boséi, mindketten képviselik magukat e konferencián. A szerzetesi élethez hozzátartozik a Istennek való és a testvéri közösségen belüli egység keresése példaadó módon valósítva meg ezzel az Úr imádságát: „hogy mindnyájan egy legyenek” (*Jn 17,21*).

Találkozótokra az Augustinum Patrisztikus Intézetben kerül sor. Szent Ágoston így kezdi reguláját a következő sokatmondó megállapítással kezdi: „*Először is azért gyűltetek össze, hogy egyetértésben lakjatok a monostorban, és egy szív, egy lélek legyetek Istent keresve*” (I,3). A szerzetesi élet éppen azt mutatja meg, hogy ez az egység nem a mi erőfeszítéseink gyümölcse, az egység a Szentlélek ajándéka, aki az egységet a sokféleségben valósítja meg; megmutatja azt is, hogy ez az egység csak akkor valósulhat meg, ha közösen haladunk előre, ha a testvériség útján szeretetben, szolgálatban és egymás kölcsönös elfogadásában járunk,

*Nincs egység megtérés nélkül*. A szerzetesi élet emlékeztet minket arra, hogy mindenféle egységkeresés középpontjában, így minden ökumenikus törekvés középpontjában is mindenekelőtt a szív megtérése áll, amely lehetővé teszi, hogy bocsánatot kérjünk és azt is, hogy megbocsássunk. Ez nagyrészt tekintetünk megtérésében áll: keressük egymást és tekintsünk egymásra Istenben, de tudjunk magunkra tekinteni a többiek szemszögéből is: íme, az egységkeresés kettős kihívása, mind a szerzetesi közösségeken belül, mind különféle hagyományú keresztények között.

*Nincs egység imádság nélkül*. A szerzetesi élet az imádság iskolája. Az ökumenizmus iránti elköteleződés első helyen Jézus Urunk imájára válaszol (vö. Jn 17,21) és lényegét tekintve az imádságra alapul. Az ökumenizmus egyik nagy úttörője, az egységért tartott imahét nagy támogatója, Paul Couturier használ egy képet, amely jól szemlélteti az ökumenizmus és a szerzetesi élet közötti köteléket: mindazok, akik imádkoznak az egységért, de általában az ökumenikus mozgalom hasonlít egy „láthatatlan kolostorhoz”, amely egyesíti a különböző egyházak, országok és földrészek keresztényeit. Kedves testvéreim! Ti vagytok a fő mozgatói ennek a „láthatatlan kolostornak”: arra bátorítalak titeket, hogy imádkozzatok a keresztények egységéért, és ezt az imádságot ültessétek át mindennapi életetekbe és cselekedeteitekbe is.

*Nincs egység életszentség nélkül.* A szerzetesi élet segít minket, hogy tudatában legyünk annak a hívásnak, amely minden megkeresztelt emberhez szól: az életszentségre szóló meghívás az egyetlen igaz út az egység felé. Ezt az [Unitatis redintegratio](http://uj.katolikus.hu/konyvtar.php?h=5) kezdetű zsinati dekrétum is hangsúlyozza találó szavaival: „*Gondolja meg minden Krisztus-hívő, hogy annál jobban előmozdítja, sőt éli is a keresztények egységét, minél maradéktalanabbul törekszik evangéliumi életre. Minél szorosabb közösségben egyesülünk ugyanis az Atyával, a Fiúval és a Szentlélekkel, annál bensőségesebben és könnyebben tudjuk elmélyíteni a kölcsönös testvériséget is.*” (n. 7).

Kedves testvéreim! Szeretném kifejezni hálámat a tanúságtételért, amelyben életeteket odaadjátok az Evangéliumnak és a szolgálatotokért, amelyet fölajánlotok az egység ügyének! Kérem az urat, hogy bőségesen áldja meg szolgálatotokat és ihlesse meg fáradhatatlan munkátokat, amelyet minden egyház és keresztény közösség közötti kiengesztelődésért és békéért végeztek. Kérlek benneteket, hogy imádkozzatok értem! Szívből adom rátok áldásom! Kérjük az Úr áldását mindnyájan a saját nyelvünkön imádkozva az Úr imáját:

*Miatyánk…*

Az Úr áldjon meg mindnyájatokat!